ཨ་རིའི་སྲིད་འཛིན་གཏན་ཞལ་གཉིས་དང་སྲིད་འཛིན་གཞོན་པ་ནེའུ་ཡོཀ་གྲོང་ཁྱེར་དང་རྒྱལ་སྲུང་ལྷན་ཁང་།ཕན་སིལ་ཝྭེ་ཎི་ཡའི་གནམ་གྲུ་བརྡབས་ཡུལ་བཅས་ལ་ཁག་བགོས་ཀྱིས་ཕེབས་ནས་རྗེས་དྲན་གྱི་མཛད་སྒོ་ཁག་ལ་ཞུགས།སྲིད་འཛིན་ཌོ་ནལ་ཊམ་གྱིས་འཇིགས་སྐུལ་རིང་ལུགས་པ་དང་མཐའ་ལྷུང་རིང་ལུགས་པ་ཚོས་ནམ་ཡང་ཨ་མི་རི་ཀར་འཇིགས་སྣང་བསྐུལ་མི་ཐུབ་ཅེས་གཏམ་བཤད་བྱས་འདུག༩་པའི་༡༡་གི་གཏོར་རྒོལ་རྗེས་སུ་ཨ་མི་རི་ཀས་རྒྱལ་སྤྱིའི་ཐོག་ཏུ་འཇིགས་སྐུལ་རིང་ལུགས་ལ་འཐབ་རྒོལ་བྱས་པའི་དམག་འཁྲུག་ཅིག་བསླངས་ནས་ཨབ་གྷ་ཎི་སི་ཐན་དང་ཨི་རཀ་ལ་དམག་བརྒྱབ་སྟེ་ཏ་ལི་བྷན་དབང་འཛིན་ཤོག་ཁག་དང་ས་ཏམ་ཧུ་སེན་གྱི་སྲིད་གཞུང་གཉིས་མགོ་རྟིང་སློག་པར་མ་ཟད།འཛམ་གླིང་ཁྱོན་ཡོངས་ལ་བརྡབས་འཁྲུག་ཆེན་པོ་ཐེབས།ཨ་རིའི་རྒྱལ་ནང་ལའང་བདེ་འཇགས་སྲུང་སྐྱོབ་དམ་དུ་བཏང་ནས་སྔར་བཞིན་གུ་ཡངས་མེད་པར་གྱུར།འོན་ཀྱང་འཇིགས་སྐུལ་རིང་ལུགས་པ་ཚོས་ཨ་མི་རི་ཀར་གཏོར་རྒོལ་བྱས་ནས་དཔལ་འབྱོར་ཉམས་ཉེས་གཏོང་རྒྱུའི་ཀུན་སློང་བཅངས་པ་མངོན་དུ་གྱུར་མེད་པ་སྟེ།ད་ལྟ་ཨ་མི་རི་ཀ་སྔར་སྲིད་འབྱོར་རིག་གསུམ་དར་འཕེལ་དང་སྟོབས་འབྱོར་རྒྱས་ནས་འཛམ་གླིང་ལ་སྔར་ལས་ལྷག་པའི་ཤུགས་རྐྱེན་ཐེབས་ཀྱི་ཡོད་པ་དང་།འཛམ་གླིང་ཡུལ་གྲུ་ཁག་གི་ཞི་བདེ་དང་འགྲོ་བ་མིའི་བཟང་སྤྱོད་གོང་བཀུར་བྱེད་པའི་ཁ་ཆེ་རྒྱལ་ཁབ་ཁག་གི་ཡུལ་སྐོར་སྤྲོ་འཆམ་པ་དང་སློབ་ཕྲུག་སོགས་ཨ་མི་རི་ཀར་ཡོང་ཆོག་པའི་གོ་སྐབས་དམ་དུ་བཏང་སྟེ།ཁ་ཆེ་ན་གཞོན་ཤེས་འཇོན་གཉིས་ལྡན་མང་པོ་ཞིག་ཨ་མི་རི་ཀར་ཡོང་ནས་རང་གི་ཕུགས་བསམ་དོན་གཉེར་བྱ་རྒྱུ་དེ་ལའང་འགོག་རྐྱེན་འཕྲད་ཡོད་པ་རེད།།